Raphaël Poirée

Raphaël Poirée (sündinud 9. augustil 1974 Rives) on endine Prantsusmaa laskesuusataja.

Poirée on võitnud maailma karika neli korda (2000–2002 ja 2004), olnud korra teine ning kaks korda kolmas. Maailma karikasarja etapivõite on tal 44, teisi kohti 39 ja kolmandaid kohti 20 ning kokku esikolmikukohti 103.

Ta võitis olümpiahõbeda 12,5 km jälitussõidus 2002. aasta taliolümpiamängudel USA-s Salt Lake Citys. Lisaks sai ta Prantsusmaa koondisega 4×7,5 km teatesõidus pronksmedali Salt Lake Citys ja 2006. aasta taliolümpiamängudelt Itaalias Torinos. Maailmameistriks on Poirée tulnud 8 korda.

Esimest korda osales Poirée laskesuusatamise maailmameistrivõistlustel 1996 Saksamaal Ruhpoldingis. Ta saavutas seal 20 km distantsil 6 trahviminutuga 67. ja sprindis 2 trahviringiga 23. koha. Teatesõidus sõitis ta teist vahetust ja aitas saavutada meeskondlikku 5. kohta.

2007. aasta MM-il Slovakkias Brezno-Osrblies saavutas ta 20 km distantsil 3 trahviminutiga 14. koha ja 10 km distantsil 6 trahviringiga 59. koha. Teatemeeskonnas oli Poirée ankrumees ja tõi Prantsusmaa taas viiendana finišisse.

1998. aasta taliolümpiamängudel Jaapanis Naganos saavutas Poirée 20 km distantsil 2 trahviminutiga 22. koha. 10 km distantsil tabas ta esimeses tiirus üksnes 1 märgi ja katkestas. See ei jätnudki temast teistega võrreldes halba muljet, sest parim prantslane oli alles 50. ja ülejäänud 5 viimase hulgas. Teatemeeskonnas sõitis ta teist vahetust ja tegi 3 möödalasku. Prantsusmaa tuli 7. kohale.

Samal aastal toimusid Sloveenias Pokljukas maailmameistrivõistlused jälitussõidus, kus Poirée saavutas esimese suurvõistluste medali: pronksi Vladimir Dratšovi ja Ole Einar Bjørndaleni järel.

1999. aasta MM toimus Soomes Kontiolahtis ja Norras Oslos. Eraldistardist sõidus Oslos sai Poirée ühe trahviminuti viimases tiirus ja oli 19. Samas peetud ühisstardidistantsil oli Poirée juba maailmameistriks tulemas, kui sai viimases tiirus 3 trahviringi ja langes 9. kohale 59,3-sekundilise kaotusega maailmameistriks tulnud Sven Fischerile. Kontiolahtis peetud sprindis teenis Poirée 5 trahvi, mis jätsid ta 26. kohale. Järgnenud jälitussõidus laskis ta esimesed tiirud puhtalt, aga viimases sai 2 trahvi, mis jättis ta 11. kohale. Teatemeeskonnas sõitis ta viimast vahetust, aga Prantsusmaa jäi alles 12. kohale vahetult Eesti ees.

2000. aasta MM toimus Soomes Lahtis, välja arvatud teatesõit, mis toimus Oslos. Eraldistardis saavutas Poirée 4. koha, kaksikvõit läks Austriasse. Sprindis tuli ta 1 trahviga 6. kohale, kaotades võitnud Frode Andresenile 27,5 sekundit, aga Bjørndalenile 0,1 sekundit. Jälitussõidus teenis ta oma elu teise MM-pronksi Frank Lucki ja Pavel Rostovtsevi järel, hoolimata saadud 3 trahvist. Ühisstardis tuli Poirée aga esmakrdselt maailmameistriks, teenides üksnes 1 trahvi (puhtalt ei lasknud keegi). Ta edestas 9,4 sekundiga Rostovtsevit ja 18,4 sekundiga Bjørndalenit. Teatesõidus oli Poiréel jälle viimane vahetus ja ta tõi meeskonna finišisse kümnendana. Teiste meeskondadega võrreldes oli laskmine talutav, lihtsalt sõidukiirus oli aeglane.

2001. aasta MM-il Pokljukas sai Poirée eraldistardis koguni 6 trahvi ja jäi 37. kohale. Sprindis läbis ta avatiiru puhtalt, aga teises sai 2 trahvi ja oli lõpuks 7. Jälitussõidus saavutas ta 2 trahviga hõbemedali, kaotades Rostovtsevile 5,9 sekundit. Ühisstardis tuli ta koguni maailmameistriks, edestades Bjørndalenit 3,8 sekundiga. Teine maailmameistritiitel tuli meeskondlikult, kus Poirée oli taas ankrumees. Valgevenet ja laskmises ebaõnnestunud Norrat edestati pisut enam kui poole minutiga.

2002. aasta taliolümpiamängudel Salt Lake Citys saavutas Poirée eraldistardis kahe trahviga 10. koha, kaotades võitjaks tulnud Bjørndalenile (samuti kahe trahvi) ligi 2 minutiga. Sprindis sai puhtalt lasknud Bjørndalen teise kulla, aga Poirée sai püstitiirus kaks trahvi ja 9. koha. Jälitussõidus sai Bjørndalen kolmanda kulla ja Poirée võitis (küll 43-sekundilise vahega) hõbemedali. See jäigi tema ainsaks individuaalseks olümpiamedaliks. Meeskonnaga saavutas ta pronksmedali, lastes viimases vahetuses puhtalt.

2003. aasta MM-il Venemaal Hantõ-Mansiiskis saavutas Poirée eraldistardis 7. koha, olles prantslastest kõige kiirema sõidu ja kõige halvema laskmisega (3 trahvi). Sprindietapi ta katkestas pärast esimese tiiru läbimist ega pääsenud jälitussõitu. Ühisstardis saavutas ta pronksmedali, kaotades võitjaks tulnud Bjørndalenile pisut üle minuti ja Sven Fischerile 15 sekundit. Sealjuures sai Poirée 4 trahvi, neist 2 viimases tiirus, aga Bjørndalen laskis puhtalt. Teatesõidus kaotas Prantsusmaa võitjaks tulnud Saksamaale alla 3 minuti, aga jäi 13. kohale, tahapoole Eestist ja Lätistki, sest kolmanda vahetuse sõitja tegi 5 möödalasku ja sõitis 4 trahviringi.

2004. aasta MM toimus Saksamaal Oberhofis. See kujunes Poire karjääri tipuks: ta tuli igal distantsil medalile. Eraldistardis saavutas ta kindla esikoha kõigest 1 trahviga (viimasest tiirust). Sprindis lisandus teine võit 9,1 sekundiga Ricco Grossi ees (mõlemad lasksid puhtalt). Jälitussõidus said nii Gross kui ka Poirée 2 trahvi, kuid rajal möödus temast Gross ja võttis 13,3-sekundise edumaaga võidu. Kõigil kolmel distantsil sai pronksi Bjørndalen, ehkki sai jälitussõidus koguni 6 trahvi. Ühisstardis kindlustas Poirée järjekordse maailmameistriks tuleku enam kui poole minutiga Lars Bergeri ja Sergei Konovalovi ees. Teatesõidus tegi Prantsusmaa üksnes 2 möödalasku (neist ühe Poirée viimases vahetuses), vähem polnud kellelgi. Prantsusmaa tuli Saksamaa ja Norra järel kolmandaks. Seega võitis Poirée peetud viiest alast kolm, aga tema abikaasa Liv Grete Skjelbreid-Poirée viiest naiste alast koguni neli. Niisugune medalisadu ühte perekonda oli enneolematu.

2005. aasta MM toimus Austrias Hochfilzenis. Eraldistardis tuli ta 2 trahviga 8. kohale, sprindis 2 trahviga 13. kohale (kõik ettepoole tulnud lasksid täpsemalt), jälitussõidus tõusis 4 trahviga (kummastki viimasest tiirust 2) 7. kohale ning ühisstardis saavutas 2 trahviga pronksmedali Bjørndaleni ja Fischeri järel. Teatesõidus jäi Prantsusmaa 5. kohale: viimases tiirus tegi Poirée 2 möödalasku, sama palju kui tema meeskonnakaaslased kokku.

Samal aastal peeti Hantõ-Mansiiskis maailmameistrivõistlused segateatesõidus, kus Prantsusmaa I, mille ankrumees oli Poirée, sai 6. koha, kaotades ka Prantsusmaa II-le. Kaksikvõit läks Venemaale.

2006. aasta taliolümpiamängudel Torinos saavutas Poirée eraldistardis 20. koha 3 trahviga. Sprindis oli ta 1 trahviga 8., aga jälitussõidu katkestas pärast teist tiiru. Ühisstardis sai ta 2 trahviga 12. koha. Teatesõidus tegi Prantsusmaa meeskond 6 möödalasku, neist pooled Poirée viimases tiirus, ning sai Saksamaa ja Venemaa järel pronksmedali. Lõpuspurdis edestas Poirée sama aja saanud Rootsi ankrumeest Carl Johan Bergmanit.

Samal aastal toimusid Pokljukas maailmameistrivõistlused segateatesõidus. Poirée sõitis Prantsusmaa koondise viimast vahetust, oli 2 möödalasuga Prantsusmaa täpseim ning tõi Prantsusmaa pronksmedalile Venemaa ja Norra järel.

2007. aasta MM toimus Itaalias Anterselvas. Eraldistardis saavutas Poirée puhta laskmisega esikoha. Sprindis oli ta 1 trahviga 8. (võitis Bjørndalen), jälitussõidus tõusis 3 trahviga 6. kohale (võitis Bjørndalen) ja ühisstardis saavutas pronksmedali kahe sakslase järel. Segateatesõidus oli Prantsusmaa laskmises selgelt parim meeskond ning see tõi Rootsi järel ja Norra ees hõbemedali. MM-il teatas Poirée sportlaskarjääri lõpetamisest hooaja lõpul. Ta võistles viimast korda tipptasemel 11. märtsil 2007 Holmenkollenis MK-etapil 15 km ühisstardiga sõidus, kus tuli teiseks, kaotades Bjørndalenile lõpumeetritel, ja loobus viimasest, Hantõ-Mansiiskis peetud etapist.

Sellegipoolest osales ta 2008. aastal sõjaväelaste maailmameistrivõistlustel laskesuusatamises ja saavutas tegevsportlaste seas 5. koha.

 Isiklikku 

Poirée on 173 cm pikk ja kaalub 70 kg. Ta oskab prantsuse, inglise, norra ja itaalia keelt.

Raphaël Poirée on 2000. aastast abielus Norra laskesuusataja Liv Grete Skjelbreidiga. Neil on kolm tütart: Emma (sündinud 2003), Anna (sündinud 2007) ja Lena (sündinud 2008). Neil on korter Prantsusmaal La Chapelle-en-Vercorsis, aga peamiselt elavad nad Norras Hålandsdalenis.

 Saavutused 
pisi|Suured konkurendid Raphaël Poirée ja Ole Einar Bjørndalen (2007)
 27px Olümpiamängudel 
 2002 Salt Lake Citys
  hõbemedal 12,5 km jälitussõidus
  pronksmedal 4×7,5 km teatesõidus
 2007 Torinos
  pronksmedal 4×7,5 km teatesõidus

 Maailmameistrivõistlustel 
 1998 Pokljukas
  pronksmedal 12,5 km jälitussõidus
 2000 Oslos 
  maailmameister 15 km ühisstardiga sõidus
  pronksmedal 12,5 km jälitussõidus
 2001 Pokljukas
  maailmameister 15 km ühisstardiga sõidus
  maailmameister 4×7,5 km teatesõidus
  hõbemedal 12,5 km jälitussõidus
 2002 Oslos
  maailmameister 15 km ühisstardiga sõidus
 2003 Hantõ-Mansiiskis
  pronksmedal 15 km ühisstardiga sõidus
 2004 Oberhofis
  maailmameister 10 km sprindis
  maailmameister 15 km ühisstardiga sõidus
  maailmameister 20 km eraldistardiga sõidus
  hõbemedal 12,5 km jälitussõidus
  pronksmedal 4×7,5 km teatesõidus
 2005 Hochfilzenis
  pronksmedal 15 km ühisstardiga sõidus
 2006 Pokljukas
  pronksmedal 4×6 km segateatesõidus
 2007 Anterselvas
  maailmameister 20 km eraldistardiga sõidus
  hõbemedal 2×6 km+2×7,5 km segateatesõidus
  pronksmedal 15 km ühisstardiga sõidus

 Maailma karikasarjas 
 Üldkarikas
 1. koht: 2000, 2001, 2002, 2004
 2. koht: 2006
 3. koht: 2005, 2007 
 Eraldistardiga sõidu karikas
 1. koht: 2004, 2007
 2. koht: 2000
 3. koht: 2006
 Sprindi karikas
 1. koht: 2004
 2. koht: 1998, 2001, 2002
 3. koht: 2000, 2005, 2006
 Jälitussõidu karikas 
 1. koht: 1999, 2001, 2002
 3. koht: 2000, 2003, 2005, 2006
 Ühisstardiga sõidu karikas
 1. koht: 2000, 2004, 2005
 2. koht: 1999, 2002, 2006
 3. koht: 2001, 2003, 2007

 Maailma karikasarja etapivõidud 
Jrk. nr  Kuupäev  Koht  Riik  Ala1.  8. jaanuar 1998  Ruhpolding    10 km sprint2.  12. detsember 1998  Hohfilzen   12,5 km jälitussõit3.  13. jaanuar 1999  Ruhpolding    15 km ühisstardiga sõit4.  17. jaanuar 1999  Ruhpolding    12,5 km jälitussõit5.  26. veebruar 1999  Lake Placid    12,5 km jälitussõit6.  15. detsember 1999  Osrblie    20 km ühisstardiga sõit7.  20. jaanuar 2000  Anterselva    10 km sprint8.  27. veebruar 2000  Holmenkollen    15 km ühisstardiga sõit9.  7. detsember 2000  Pokljuka    10 km sprint10.  8. detsember 2000  Pokljuka    12,5 km jälitussõit11.  16. detsember 2000  Anterselva    10 km sprint12.  4. jaanuar 2001  Oberhof   10 km sprint13.  14. jaanuar 2001  Ruhpolding    12,5 km jälitussõit14.  9. veebruar 2001  Pokljuka    15 km ühisstardiga sõit15.  16. veebruar 2001  Pokljuka    12,5 km jälitussõit16.  12. jaanuar 2002  Oberhof    15 km ühisstardiga sõit17.  19. jaanuar 2002  Ruhpolding    10 km sprint18.  27. jaanuar 2002  Anterselva    12,5 km jälitussõit 19.  14. märts 2002  Lahti    10 km sprint20.  17. märts 2002  Lahti    12,5 km jälitussõit21.  24. märts 2002  Holmenkollen    15 km ühisstardiga sõit22.  19. detsember 2002  Osrblie    10 km sprint23.  22. detsember 2002  Osrblie    12,5 km jälitussõit24.  18. detsember 2003  Osrblie    20 km eraldistardiga sõit25.  21. detsember 2003  Osrblie    12,5 km jälitussõit26.  7. jaanuar 2004  Pokljuka    10 km sprint27. 25. jaanuar 2004  Anterselva    15 km ühisstardiga sõit 28. 7. veebruar 2004  Oberhof    10 km sprint29.  10. veebruar 2004  Oberhof    20 km eraldistardiga sõit30.  15. veebruar 2004  Oberhof    15 km ühisstardiga sõit31.  29. veebruar 2004  Lake Placid    12,5 km jälitussõit32.  3. märts 2004  Fort Kent    10 km sprint33.  4. märts 2004  Fort Kent    12,5 km jälitussõit34.  12. märts 2004  Holmenkollen    12,5 km jälitussõit35.  12. detsember 2004  Östersund    15 km ühisstardiga sõit36.  9. jaanuar 2005  Oberhof    12,5 km jälitussõit37.  19. märts 2005  Hantõ-Mansiisk    15 km ühisstardiga sõit38.  7. detsember 2005  Hochfilzen    20 km eraldistardiga sõit39.  15. detsember 2006  Hochfilzen   10 km sprint40.  5. veebruar 2007  Anterselva    20 km eraldistardiga sõit41.  28. veebruar 2007  Lahti    20 km eraldistardiga sõit42.  3. märts 2007  Lahti    10 km sprint43.  4. märts 2007  Lahti    12,5 km jälitussõit44.  7. märts 2007  Holmenkollen    20 km eraldistardiga sõit

 Vaata ka 
Laskesuusatamine 1998. aasta taliolümpiamängudel
Laskesuusatamine 2002. aasta taliolümpiamängudel
Laskesuusatamine 2006. aasta taliolümpiamängudel

 Välislingid 

Raphaël Poirée IBU kodulehel

Kategooria:Prantsusmaa laskesuusatajad 
Kategooria:Sündinud 1974